AFRIKAANSE OPSOMMING: Die aggressiewe ruimte-afbeelding algoritme word in hierdie projek gebruik vir die optimering van elektromagnetiese strukture. Hierdie tegniek kombineer die gebruik van vinnige, minder akkurate modelle tesame met tydrowende hoë presisie modelle tydens die optimering van ’n ontwerp. MATLAB se tegniese verwerkingsomgewing beskik oor kragtige gereedskap vir optimering sowel as die grafiese voorstelling en wiskundige verwerking van data. ’n Sagteware koppelvlak, wat Visual Basic for Applications benut, word geskep tussen MATLAB en die elektromagnetiese oplossers, CST Microwave Studio en μWave Wizard, wat vir die fyn en growwe model berekeninge gebruik word. Hierdie koppelvlak maak die direkte uitruiling van data moontlik, wat MATLAB in staat stel om die optimering te beheer ten einde die ontwerpsproses te outomatiseer. Die optimering van ’n mikrogolf koaksiale resoneerder met intree koppeling word gebruik om die ontwerpsomgewing te demonstreer. ’n Akkurate ekwivalente stroombaanmodel is beskikbaar om die probleem mee te beskryf. Die ruimte-afbeelding optimering van hierdie struktuur werk goed en toon ’n aansienlike verbetering in die doeltreffendheid van die optimering wanneer dit met standaard optimeringstegnieke vergelyk word. Multimodus horingantennes is van belang in radio-astronomie, waar dit as voere vir teleskope gebruik word. Die ontwerp van ’n trapvormige, sirkelvormige horingantenne in die ruimte-afbeelding ontwerpsomgewing word aangebied. Die stralingspatroon van die horing word optimeer vir lae kruispolarisasie. Hierdie struktuur is heelwat meer ingewikkeld om te modelleer as die resoneerder voorbeeld. Die veralgemeende strooimatriks voorstelling word gebruik in die growwe model beskrywing. Die ver-velde word bereken vanaf die velde in die bek van die antenne, deur gebruik te maak van die Vinnige Fourier Transform. Verskeie toetse bevestig dat die optimering in die regte rigting gestuur word, solank as wat die growwe model se gedrag dié van die fyn model oor die optimeringsgebied navolg. Die ontwerpsomgewing wat hier aangebied word, is ’n kragtige stuk gereedskap vir die outomatisering van die ontwerp van elektromagnetiese strukture.